Eidefossen kraftverk

Eidefossen kraftverk er et vannkraftverk i Vågå kommune i Innlandet.

Det er et elvekraftverk som utnytter et fall på 19 meter i Otta.

Installert effekt er 12,6 MW på en vertikal kaplanturbin. Årsproduksjon er 82 GWh.

Kraftverket sto ferdig i 1983, da med 16 meters fallhøyde og produksjon på 75 GWh. 
Vinteren 2003 / 2004 ble det bygget ny inntaksdam, som hevet fallhøyden med 3 meter. Produksjonen økte med 10 - 13 GWh i året.

I 2020 ble det større Nedre Otta kraftverk åpnet, med inntak i samme dam. Eidefossen kraftverk brukes heretter kun for minstevannføring og flomvann.

Kraftverket fra 1916 var etter 50 år i drift tydelig nedslitt og hadde kapasitet til å ta bare en brøkdel av vintervannføringen etter at også Raudalsvatn, Breidalsvatn og Aursjø (Skjåk) ble regulert. I 1983 sto det utvidete verket klart til en pris på 75 millioner kroner.

I 1976 gikk konsesjonen ut og det ville skje hjemfall til det offentlige. De andre kommunene i området gikk da inn som eiere.

Kraftverket fra 1916
Kraftproduksjon i Eidefossen begynte opprinnelig i 1916. Stasjonen hadde to aggregat på tilsammen 1,4 MW, årsproduksjon var 10 GWh. På grunn av reguleringer oppstrøms i Ottavassdraget ble vintervannføringen i Eidefossen etterhvert mye større enn da verket ble oppført. Kraftverket gikk konkurs etter omtrent 1 år samtidig som kraftproduksjonen begynte i 1917. Staten forsøkte ekspropriasjon av verket til fordel for alle kommuner i Nord-Gudbrandsdalen. I stedet ble verket i 1919 overtatt av Vågå kommune og Østlandske Stenexport med halvparten av aksjene hver. Denne eierformen besto til 1978. I mellomkrigstiden gikk verket jevnlig med underskudd og eierne ga tilskudd til driften. Verket inngikk avtale blant annet om å levere kraft til NSB og til Dombås turisthotell. Rett før andre verdenskrig ble forsyningsområdet for verket utvidet til å omfatte Lesja, Dovre, Sel, Lom og Vågå. I 1942 ble første utbygging av Nedre Tessa fullført inkludert regulering av Tesse med 1,5 meter. Midtre Tessa kraftverk kom i drift i 1953 og Øvre Tessa i 1956.. Otta kan ha sterkt varierende vannføring og 1. juli 1958 gikk vannet 3,8 meter over damkrona.

Referanser

Kilder
 
 NVE vannkraftdatabase
 AS Eidefoss

Vannkraftverk i Innlandet
Kraftverk i Vågå
Kraftverk etablert i 1916
Kraftverk etablert i 1983
Ottavassdraget
AS Eidefoss